[{"text_idx": "#000000", "text": "Efallai mai hon fydd blwyddyn ola'r Pafiliwn Pinc, gan fod yr Eisteddfod Genedlaethol yn bwriadu gosod cytundeb y pafiliwn ar dendr yn ystod yr hydref."}, {"text_idx": "#000001", "text": "Fe gyrhaeddodd y pafiliwn presennol y Maes am y tro cynta' yn Abertawe yn 2006, pan ofynnodd y cwmni sy'n llogi'r strwythur i'r Eisteddfod a fyddai diddordeb mewn llogi un pinc. Roedd yr hen bafiliwn streipiog wedi gweld dyddiau gwell."}, {"text_idx": "#000002", "text": "Roedd elusen ganser yn awyddus i gael pabell binc, ac fe gytunodd yr Eisteddfod."}, {"text_idx": "#000003", "text": "Erbyn hyn, mae'r Pafiliwn Pinc yn eiconig, yn un o'r symbolau sy'n cynrychioli'r haf yng Nghymru, gyda'r ddelwedd yn cael ei defnyddio wrth so\u0302n am yr iaith Gymraeg a diwylliant y wlad."}, {"text_idx": "#000004", "text": "Mae'r gwaith o godi'r pafiliwn yn dechrau rhai wythnosau cyn y Brifwyl wrth i bedair lori gymalog 15 metr o hyd gludo'r darnau mewn bocsys i'r Maes. Yna, fe fydd 30 o weithwyr yn codi'r babell - sy'n mesur 62 metr wrth 60.5 metr - dros gyfnod o bedwar diwrnod."}, {"text_idx": "#000005", "text": "Unwaith mae'r babell ei hun yn ei lle, mae'r gwaith o osod y llwyfan a'r 2,506 o seddi'n cychwyn, gyda hyn yn cymryd pedwar diwrnod arall, cyn i'r gweithwyr osod y rig goleuo sy'n cymryd chwe diwrnod. Y cam olaf yw gosod y set, sy'n cymryd tridiau."}, {"text_idx": "#000006", "text": "Dywedodd Prif Weithredwr yr Eisteddfod, Elfed Roberts, \"Mae'r contract gyda'r cwmni llogi'n dod i ben eleni, ac erbyn hyn rydym ni'n sylweddoli bod angen edrych ar y Pafiliwn yn ofalus. Ydi, mae'r adeilad yn ddelwedd eiconig sydd wedi bod o gymorth mawr i ni wrth hyrwyddo'r Eisteddfod ac wrth ddenu ymwelwyr. Ond ai dyma'r strwythur gorau ar gyfer ein cystadleuwyr, ac ar gyfer cynnal cyngherddau gyda'r nos?"}, {"text_idx": "#000007", "text": "\"Mae sia\u0302p yr adeilad, a'r ffaith bod polion mawr y tu mewn i'r adeilad yn creu heriau mawr i ni bob blwyddyn, ac yn ei hanfod, pabell fawr fel un y byddech yn ei chael mewn syrcas yw'r Pafiliwn, nid neuadd gyngerdd arobryn."}, {"text_idx": "#000009", "text": "\"Mae'r timau sain a goleuo wedi llwyddo i wneud gwyrthiau dros y blynyddoedd, ond gyda'r contract yn dod i ben eleni, mae'n bryd edrych i weld a oes gwell strwythurau ar gael, a fydd yn ein galluogi ni i gynnig gwell darpariaeth ar gyfer ein cystadleuwyr a'r gynulleidfa."}, {"text_idx": "#000010", "text": "\"Ond, efallai mai'r Pafiliwn Pinc fydd yn dychwelyd eto ym Mynwy a'r Cyffiniau. Tan i ni siarad gyda chwmni\u0308au darparu strwythurau o'r fath, allwn ni ddim dweud, felly cawn weld dros y misoedd nesaf. Ond beth bynnag fydd y penderfyniad, fe gawn ni gyfle i fwynhau'r Pafiliwn Pinc ar y Maes ym Meifod.\""}, {"text_idx": "#000011", "text": "Ychwanegodd Trefnydd y Brifwyl, Elen Elis: \"Mae'r Pafiliwn Pinc yn weledol eiconig yn dydy - mae pobl yn ei weld o a'n gwybod bod y 'Steddfod wedi cyrraedd."}, {"text_idx": "#000012", "text": "\"'Da ni ddim yn gwybod - falle fydd gynnon ni'r Pafiliwn eto, falla fydd gynnon ni adeilad arall. Falla rhywbeth fydd yn fwy hyblyg ar gyfer y gweithgareddau oddi fewn, fel y cyngherddau ac yn y blaen.\""}, {"text_idx": "#000015", "text": "Bydd rhai o'r straeon yn cael eu rhannu a'u cyhoeddi yn nes ymlaen yn y flwyddyn."}, {"text_idx": "#000016", "text": "Mwy o newyddion a straeon o Eisteddfod 2015."}, {"text_idx": "#000018", "text": "Disgrifiad o\u2019r llun, Un o hen bafiliynau'r Eisteddfod - cysylltwch gyda ni os ydych chi'n gwybod pryd a lle tynnwyd y llun hwn"}, {"text_idx": "#000019", "text": "Prif Straeon'Dim help' gan Blaid Cymru wedi aflonyddu 'erchyll'Cyhoeddwyd3 awr yn o\u0302l\u00a380m i adfywio dinas a thair o drefi CymruCyhoeddwyd3 awr yn o\u0302l'Dwi wedi rhedeg pob un Hanner Marathon Caerdydd'Cyhoeddwyd3 awr yn o\u0302l"}, {"text_idx": "#000020", "text": "'Dim help' gan Blaid Cymru wedi aflonyddu 'erchyll'"}, {"text_idx": "#000021", "text": "\u00a380m i adfywio dinas a thair o drefi Cymru"}, {"text_idx": "#000026", "text": "Yr artist lliwddall sy\u2019n chwarae gyda lliwiau"}, {"text_idx": "#000029", "text": "Max Boyce yn 80: 'Un o'r bois'"}]